Angyalosi Gergely szakmai életrajza

Az ELTE Bölcsészettudományi Karának magyar-francia szakán fejezte be egyetemi tanulmányait 1977-ben. 1977-78-ban a párizsi École Normale Supérieure ösztöndíjasa volt, 1978 és 1980 között pedig tudományos továbbképzési ösztöndíjas a Bölcsészkar XX. századi Magyar Irodalomtörténeti Tanszékén. 1981-ben avatták bölcsészdoktorrá ***summa cum laude*** minősítéssel. A disszertáció könyv formájában 1986-ban jelent meg az Akadémiai Kiadónál *A lélek lehetőségei* címmel.

Egyetemi évei (egészen pontosan 1974) óta publikál kritikákat, tanulmányokat. Főleg az élő magyar irodalom mozgását próbálta nyomon követni; az elmélet terén pedig elsősorban a francia formalizmus különböző ágazatai (strukturalizmus, szemiotika), továbbá a líraelmélet foglalkoztatta. Eddig mintegy négyszáz publikációja látott napvilágot ezekben a témakörökben. 1980-tól egy évig állás nélkül maradt, mert 1979-ben aláírta a Charta tiltakozó petícióját; nyelvtanításból, apróbb szellemi bérmunkákból élt. 1981 és 1984 között aspiráns volt az ELTE Világirodalmi Tanszékén. 1984 októberében az MTA Irodalomtudományi Intézetében kapott állást. Ma is itt dolgozik 1992 és 2012 között a XX. századi osztály vezetője, azóta főmunkatársa. 2018-ban ment nyugdíjba. Részt vett a magyar irodalomtörténeti kézikönyv munkálataiban, a magyar irodalomtörténet komparatista szemléletű kézikönyvének előkészítésében és más kollektív intézeti munkákban, beleértve a bel- és külföldi tudományos konferenciákon való részvételt. Dolgozott a magyar kritika történetének megírásával foglalkozó munkacsoportban, kutatási területe a Nyugat első nemzedékének kritikai szemlélete és irodalom-felfogása volt. Ennek eredményeként látott napvilágot Ignotusról szóló kismonográfiája (*Ignotus-tanulmányok*, Universitas, Budapest, 2007.) Egy évtizeden át foglalkozott a legújabb francia irodalomelmélettel, főként Roland Barthes munkásságával. Az ő életműve volt kandidátusi disszertációjának tárgya (1994, könyvformában: *A semleges próféta*, Osiris-Gond, Budapest, 1996). Ezen kívül még öt tanulmánykötete jelent meg: *A költő hét bordája* (Latin Betűk, Debrecen, 1996); *Kritikus határmezsgyén* (Csokonai, Debrecen1999); *Romtalanítás* (Kijárat, Budapest, 2004); *A minta fordul egyet* (Kijárat, Budapest, 2009); *Rejtett fényforrások* (Kijárat, Budapest, 2015). 2018-ban kismonográfiát publikált Jacques Derrida esztétikai nézeteiről (*Dekonstrukció és esztétika*, Kronosz, Pécs, 2018).

Aktív kritikusi tevékenysége mellett fordítással is foglalkozott; főleg filozófiai és más elméleti tárgyú munkák átültetésében vett részt. Így közreműködött Heidegger *Lét és idő* című művének lefordításában, de fordított Ricoeurt, Foucault-t, Derridát és Barthes-ot is. 1990 óta tart kurzusokat a legújabb francia filozófiáról Debrecenben, a DE Filozófiai Tanszékén. 1996 őszén másodállású docensnek nevezték ki. 1997 májusában habilitált, 2000 és 2003 között a Debreceni Egyetem Filozófia Intézetének igazgatója volt. 2010 óta tanszékvezető egyetemi tanár (Filozófia Intézet, Esztétika és Etika Tanszék), 2018 ősze óta teljes állásban. 1990 és 1996 között az MTA Irodalomtudományi Bizottságának titkára, 1997-98-ban az Országos Akkreditációs Bizottság Irodalomtudományi Albizottságának, a Magyar Könyv Alapítvány, valamint a Magyar Ösztöndíj Bizottság Társadalomtudományi Kuratóriumának, a Magyar Irodalmi Díj és az Artisjus Díj zsűrijének tagja volt. 1989 óta négyszer járt ösztöndíjas kutatóként Párizsban, mint a *CNRS* és *École des Hautes Études* vendége. 1995-ben ez utóbbi intézmény vendégtanára volt egy hónapig. 1998 és 2001 között Széchenyi Professzori Ösztöndíjban részesült. 2010-ben vendégelőadóként járt Párizsban, az EHESS CRAL nevű munkacsoportjának meghívására. 1997-ben József Attila-, 1998-ban Alföld-, 2000-ben Kosztolányi Dezső-, 2001-ben Pro Literatura-díjat és Déry-jutalmat, 2004-ben Pro Renovanda Cultura Hungariae Nemes Nagy Ágnes-díjat, 2005-ben A Szépírók Társaságának díját, 2006-ban Komlós Aladár-díjat kapott. 2008-ban a Magyar Köztársasági Érdemrend Lovagkeresztjével tüntették ki. 2009-ben Széchenyi-díjat, 2013-ban Toldi Ferenc-díjat kapott.

|  |  |  |
| --- | --- | --- |
|  |  |  |